MTV Sport tapasi Hotakaisen perjantaina sateisella Sepangin varikolla. Kirjailija ei itse suostunut kommentoimaan kirjoittamisprojektia millään tavalla, mutta Räikkösen asioidenhoitaja Sami Visa vahvisti, että Räikkösestä on tekeillä kirja.



– Kyllä, Kari Hotakainen kirjoittaa Kimistä kirjan. Tämä tulee olemaan ensimmäinen ja viimeinen kirja, joka Räikkösestä tehdään. Halusimme kirjoittajaksi arvostetun kirjailijan urheilumaailman ulkopuolelta, siksi valitsimme Hotakaisen.



Kirjan julkaisuajankohtaa tai muita yksityiskohtia Visa ei suostu paljastamaan.



– Olemme sopineet, että emme kommentoi asiaa tämän enempää, Visa kuittaa.



Muun muassa useita romaaneja kirjoittanut Hotakainen sai vuoden 2002 Finlandia-palkinnon teoksellaan Juoksuhaudantie, josta tehtiin myös elokuva.

